**Thyra Amalie Caroline Charlotte Anna, prinsesse av Danmark, kronprinsesse av Hannover, hertuginne av Cumberland** (født 29. september 1853 i Det gule Palais, København, død 26. februar 1933 i Gmunden) var en dansk prinsesse og senere hertuginne.

Hun var yngste datter av Christian IX av Danmark og Louise av Hessen-Kassel. Thyra var dermed søster til Frederik VIII, Alexandra av Storbritannia, Georg I av Hellas, keiserinne Dagmar av Russland og prins Valdemar. Hun vokste opp på slottene Bernstorff og Fredensborg, hvor hun knyttet tette bånd til sin lillebror Valdemar. Hun skal ha vært mindre ambisiøs enn sine eldre søsken, og hatt en varmhjertet og naturlig stil.

Et utenomekteskapelig barn
--------------------------

Udokumenterte rykter forteller at høsten 1870 forelsket Thyra seg i den vakthavende offiser Vilhelm Frimann Marcher, og at det ble oppdaget våren 1871 av dronning Louise at Thyra ventet barn. En slik indiskresjon var i samtiden en tragedie, og for et medlem av den kongelige familie intet mindre enn en katastrofe. Den 8. november 1871 skulle Thyra i aller dypeste hemmelighet ha født et pikebarn på Glücksborg slott, men ryktene forteller at barnet straks ble fjernet fra henne. Knapt to måneder etter fødselen, da Thyra var reist videre til broren i Athen, skjøt den antatte barnefaren seg natten mellom den 4. og 5. januar 1872. I Tor Bomann-Larsen bok *Kongstanken. Haakon & Maud I* blir disse påstandene gjennomgått og tilbakevist. På det angivelige tidspunktet for fødselen var prinsesse Thyra på en offentlig kjent familievisitt i Grekenland.

Ekteskap
--------

Prinsesse Thyra med datteren Olga, malt av Laurits Tuxen
I mars 1872 reiste Thyra med sin foreldre videre til Roma, hvor hun for første gang traff hertug Ernst August av Cumberland som også var hannoveransk tronpretendent. I 1878 giftet hun seg med ham i Christiansborg slottskirke. Hertugen var sterkt antiprøyssisk, og den danske konge hadde derfor vært nervøs for forbindelsen. Til tross for dette, titulerte han under bryllupet Ernst August som hertug til Braunschweig-Lüneburg, en tittel som klang heller dårlig i prøyssernes ører. Ekteskapet forårsaket således diplomatiske forviklinger med Tyskland og spesielt med Bismarck. Paret forlot derfor Danmark kort etter bryllupet for å slå seg ned i familiens østerrikske palé i Gmunden. Etter familieforøkelser oppførte Ernst August i årene 1882-86 i nærheten av morens palé det veldige Schloss Cumberland. 

Thyra led av melankolske tilbakefall, og under sitt første svangerskap i Gmunden, vandret hun sinnsforvirret rundt i sneen om natten og lette etter sitt lille forsvunne barn. Hun deltok i familiesammenkomstene på Fredensborg på Sjælland sammen med sine søsken, men ektemannen og barna kom kun sjeldent med. Hun fikk ofte besøk i Gmunden av Christian IX og sin yndlingsbror Valdemar, samt av den gamle forbundsfelle av Hannover keiser Frans Josef I av Østerrike-Ungarn. Hun lengtet dog stadig hjem til Danmark, og døde i Gmunden i 1933 og ble begravet samme sted.

Barn
----

* Prinsesse Marie Louise av Cumberland og Hannover (11. oktober 1879 – 31. januar 1948), gift med prins Maximilian av Baden
* Prins Georg Wilhelm av Cumberland og Hannover (28. oktober 1880 – 20. mai 1912)
* Prinsesse Alexandra av Hannover og Cumberland (29. september 1882 – 30. august 1963), gift med Friedrich Franz IV, storhertug av Mecklenburg-Schwerin
* Prinsesse Olga av Cumberland og Hannover (11. juli 1884 – 21. september 1958)
* Prins Christian av Cumberland og Hannover (4. juli 1885 – 3. september 1901)
* Prins Ernst August av Hannover, hertug av Braunschweig (17. november 1887 – 30. januar 1953), gift med prinsesse Viktoria Luise av Preussen

Referanser
----------

1. 1 2   Dansk biografisk leksikon, oppført som Thyra, Dansk Biografisk Leksikon-ID Thyra[Hentet fra Wikidata]
2. 1 2   The Peerage, oppført som Thyra Amelia Caroline Charlotte Anne zu Schleswig-Holstein-Sonderburg-Glücksburg, Princess of Denmark, The Peerage person ID p10091.htm#i100901, besøkt 9. oktober 2017[Hentet fra Wikidata]
3. ↑   basert på følgende heuristikk avledet fra tidslinjen fra andre hendelser[Hentet fra Wikidata]
4. ↑   The Peerage person ID p10091.htm#i100901, besøkt 7. august 2020[Hentet fra Wikidata]
5. 1 2 3  Bramsen, Bo: *Huset Glücksborg i 150 år*, Forum, København, 1975
6. ↑  Bomann-Larsen, Tor: *Kongstanken. Haakon & Maud I*, Cappelen, 2004, s. 101– [102]

Eksterne lenker
---------------

* Thyra, De Danske Kongers Kronologiske Samling Arkivert 26. mai 2012 hos Wayback Machine.
* Thyra, Dansk Biografisk Leksikon

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk biografisk leksikon **·** Deutsche Biographie **·** Geni **·** WikiTree **·** VIAF **·** GND
 |